જ્ઞાન સ્થાઈ છે અને જ્ઞાનનું જ આરાધન કરવાની સલાહ આપતા લેખક લખે છે કે જ્ઞાન પ્રાપ્તિની યાત્રા સ્વયં એક પુરસ્કાર છે. જો પરીક્ષામાં વધુ માર્ક લાવવાનું જ એકમાત્ર લક્ષ્ય હશે તો તેનાથી વધારે તણાવ પેદા થશે અને પરિણામે આપણું શીખવાનું મર્યાદિત થઈ જશે. અડધું-પડધું જ્ઞાન ઓછા માર્ક કરતાં વધુ ખતરનાક છે. તમે જ્ઞાન મેળવવા માટે જ શિક્ષણ મેળવશો તો કોઈ પ્રશ્ન અઘરો નહીં લાગે અને ટકાવારી તમારી પાછળ આવશે જ. ત્રણ મહાપુરુષોનાં ઉદાહરણો જોઈએ. ડૉ. બાબાસાહેબ આંબેડકરે જીવનની અનેક વિટંબણાઓ વચ્ચે પણ જ્ઞાનનું આરાધન ચાલુ રાખ્યું. કહેવાય છે કે એમની અંગત લાઇબ્રેરીમાં ૫૦થી વધારે પુસ્તકો હતાં. એ ડૉ. આંબેડકર આપણા સંવિધાનના ઘડવૈયા અને સ્વતંત્ર ભારતના પહેલા કાયદાપ્રધાન બન્યા હતા. શ્રીનિવાસ રામાનુજન બાળપણથી જ ગણિતના અઘરા કોયડાઓ ઉકેલવામાં મચ્યા રહેતા. પરિણામ સ્વરૂપ ૩૧ વર્ષની ઉંમરે ૧૯૧૮માં સૌથી નાની વયે ધ રોયલ સોસાયટીના સભ્ય બન્યા હતા. ત્રીજા જ્ઞાનના આરાધક નેતાજી સુભાષચંદ્ર બોઝે લંડનમાં બહુ અઘરી ગણાતી ભારતીય સિવિલ સર્વિસની પરીક્ષા પાસ કરી, પરંતુ નોકરીને ઠોકર મારીને ભારત આવી ગયા અને પછી તુમ મુજે ખૂન દો, મૈ તુમ્હે આઝાદી દુંગાનો નારો આપ્યો.